讀史
作者：林希逸
朝代：宋

paragraphs: 有人讀史不讀經，史在目前經杳冥。
有人讀經不讀史，經有道腴史泥滓。
我云經史無異同，八窗八面俱玲瓏。
經爲律兮史爲案，古來已斷與未斷。
是賢是聖何世無，賢聖身全此身散。
既息而消消又息，便是先天後天易。
何禍非福吉非凶，何成非毀始非終。
西麟絕筆漢紀鳳，晉馬食曹江化龍。
千齡萬載事不盡，總是禪機與道鋒。
乃知龐眉太史有眼目，一家自作新機軸。
至今史法有憑據，殘書斷紀收成束。
拘儒足足笑殺人，白頭苦向河汾續。